
เรื่อง   นโยบายการควบคุมภายในของสถาบันการบินพลเรือน
พ. ศ. 2553 
................................................

สถาบันการบินพลเรือน (สบพ.) ได้ตระหนักถึงความสำคัญของการควบคุมภายใน(Internal Control) ซึ่งเป็นปัจจัยสำคัญที่จะช่วยให้การดำเนินงานตามภารกิจมีประสิทธิภาพ ประหยัด และมีประสิทธิผลและช่วยป้องกันหรือลดความเสี่ยงจากการผิดพลาด ความเสียหาย ไม่ว่าจะในรูปแบบของความสิ้นเปลือง ความสูญเปล่าของการใช้ทรัพย์สิน  หรือการกระทำอันเป็นการทุจริต และเป็นกลไกที่เอื้อให้เกิดวัฒนธรรมของการบริหารจัดการที่ดีโดยยึดถือหลักการปฏิบัติตามระเบียบคณะกรรมการตรวจเงินแผ่นดิน ว่าด้วยการกำหนดมาตรฐานการควบคุมภายใน พ.ศ. 2544   ซึ่งมีวัตถุประสงค์ของการควบคุมภายในที่สำคัญ 3 ประการคือ 
1) เพื่อให้เกิดประสิทธิผลและประสิทธิภาพของการดำเนินงาน 
2) เพื่อให้เกิดความเชื่อถือได้ของรายงานทางการเงิน 
3) เพื่อให้เกิดการปฏิบัติตามกฎหมาย และระเบียบข้อบังคับที่เกี่ยวข้อง 

ดังนั้น  เพื่อให้ สบพ. มีการดำเนินการที่มีประสิทธิภาพและประสิทธิผล และมีการพัฒนา/ปรับปรุงระบบการควบคุมภายในอย่างต่อเนื่อง  สบพ. จึงกำหนดให้มีนโยบายการควบคุมภายใน เพื่อให้ผู้บริหารทุกระดับและเจ้าหน้าที่ทุกคนถือแนวทางการปฏิบัติ  ดังนี้

1. ส่งเสริมจรรยาบรรณ จริยธรรมของผู้บริหาร ครู คณาจารย์ และบุคลากรของ สบพ. เพื่อเป็นแนวทางในการประพฤติปฏิบัติตนได้อย่างเหมาะสม  โดยกำหนดไว้เป็นลายลักษณ์อักษรโดยความเห็นชอบของคณะกรรมการ สบพ.และฝ่ายบริหารซึ่งต้องประพฤติตนเป็นแบบอย่างของการปฏิบัติงานด้วยความโปร่งใส  เป็นธรรม และมีความรับผิดชอบ สามารถตรวจสอบได้ 

2. สร้างความรู้ความเข้าใจในเรื่องความสำคัญ ประโยชน์และข้อกำหนดของระเบียบคณะกรรมการตรวจเงินแผ่นดิน ว่าด้วย มาตรฐานการควบคุมภายใน พ.ศ. 2544  อย่างสม่ำเสมอต่อเนื่อง และให้พนักงานผู้ปฏิบัติงาน ผู้บังคับบัญชาในทุกส่วนงานตั้งแต่ระดับแผนก /กอง/กองวิชา/สำนัก/ศูนย์ ต้องมีหน้าที่ในการจัดทำรายงานการประเมิน ฯ ตามระเบียบดังกล่าวอย่างเคร่งครัดซึ่งถือเป็นส่วนหนึ่งของการปฏิบัติภารกิจหน้าที่ตามปกติ 
3. ให้ทุกส่วนงานตั้งแต่ระดับแผนก /กอง/กองวิชา/สำนัก/ศูนย์  ได้กำหนดมาตรการหรือวิธีการ  ต่าง ๆ ที่เหมาะสมในการดูแลป้องกันทรัพย์สินอันมีค่าให้ปราศจากการสูญหาย  สูญเสีย  รวมทั้งการควบคุมการปฏิบัติงาน โดยกำหนดขอบเขตอำนาจหน้าที่ และอำนาจการอนุมัติกรณีต่าง ๆ อย่างชัดเจน
4. กำหนดหลักเกณฑ์และแนวทางเกี่ยวกับการสอบทานความขัดแย้งทางผลประโยชน์ (Conflict of Interest) อย่างเป็นลายลักษณ์อักษร สำหรับผู้บริหารและบุคลากรของ สบพ.รับทราบและถือปฏิบัติร่วมกันทั่วทั้งองค์กร
5. สบพ.โดยฝ่ายบริหาร จะกำหนดให้หน่วยงานใดหน่วยงานหนึ่ง หรือคณะกรรมการชุดใดชุดหนึ่ง มีอำนาจบทบาท ภารกิจที่ชัดเจนเพื่อ การติดตาม ประเมินผลการควบคุมภายในด้วยตนเอง (Control-self Assessment) ของทุกส่วนงานภายในองค์กรสม่ำเสมออย่างน้อยปีละ 1 ครั้ง โดยอาศัยแบบรายงานการประเมินการควบคุมภายในที่คณะกรรมการตรวจเงินแผ่นดินกำหนดและสนับสนุนการปฏิบัติงานของหน่วยงานตรวจสอบภายใน เพื่อการประเมินการควบคุมอย่างเป็นอิสระ (Independent Assessment) อย่างเต็มที่ โดยเฉพาะอย่างยิ่ง การสอบทานทางการเงิน การสอบทานการปฏิบัติตามระเบียบ ข้อบังคับต่าง ๆ ที่เกี่ยวข้อง เพื่อให้ สบพ. สามารถดำเนินงานได้บรรลุวัตถุประสงค์ของการควบคุมภายใน ฯ ตามระเบียบคณะกรรมการตรวจเงินแผ่นดิน ฯ ทั้ง 3 ประการ 
จึงประกาศให้ทราบ และถือปฏิบัติโดยทั่วกัน
ประกาศ   ณ  วันที่          สิงหาคม   พ.ศ. 2553
พลอากาศตรี  
  (ภักดิวรรธน์      วชิรพัลลภ)

